***Tisztelt Alkotók, Tisztelt Kultúra- és Művészetkedvelők!***

***Tisztelt Díjazottak!***

***Mélyen tisztelt Vendégek!***

***Sok szeretettel köszöntöm Önöket a szlovén kultúra ünnepe alkalmából szervezett ünnepségen.***

*Itt a kultúra nyelvét beszéljük!*

*Azt, hogy milyen nyelven szólalunk meg, mindenki maga dönti el, a beszélgetőtársa pedig ezt elfogadja, tiszteletben tartja, és talán más nyelven, a saját nyelvén válaszol, de a beszélgetőpartnere ezt szintén megérti és elfogadja.*

Egymás tisztelete, elfogadása és a különböző nyelveken történő kommunikáció környezetünkben teljesen természetes. Ma azért gyűltünk össze, hogy lerójuk tiszteletünket ezek egyike előtt. De nem csak a nyelv, hanem az egész évben, az évtizedek, nem utolsósorban pedig az évszázadok során létrejövő kreativitás teljes skálája előtt. Városunk ismertetőjegye ugyanis éppen a gazdag kulturális örökség és a felbecsülhetetlen kulturális és művészeti kreativitás.

Tegnap találkoztunk a művelődési egyesületek és intézmények képviselőivel, valamint a kultúra területén tevékenykedő személyekkel. Mindnyájan kulcsszerepet töltenek be az értékteremtésben és a kultúra iránti viszony, valamint a kulturált viselkedés területén.

A kultúra és a művészet iránti tiszteletre nevelés már az iskolában elkezdődik, de a család, az otthoni nevelés és a példamutatás szerepe sem kevésbé fontos.

A kultúra ugyanis az idősebbek és a tanárok iránti tiszteletteljes viselkedésben, az iskola- és munkatársak iránti segítőkészségben, a köszönésben és a választásainkban is megmutatkozik – abban, hogy előnyben részesítjük-e a sétát a vásárlás előtt, a filmet a számítógép előtt, a látogatást a rövid SMS-üzenet előtt.

Az embertársaink iránti tisztelet és figyelmesség a kulturált társadalom kulcsfontosságú építőköve, amely minőségi és kellemes környezetet teremt. Hiszem, hogy mindnyájan erre vágyunk.

A múlt és az évszázadok alatt létrejövő valamennyi érték tiszteletével megelőzhetjük, hogy elvesszen mindaz, ami jó, minőségi és értékes. Nem igaz, hogy csak azt akarjuk, ami gyorsabb, több és digitalizáltabb. Remélem, hogy sok tekintetben visszatérünk azokhoz az értékekhez, melyek keretében a helyi, a hazai és a valódi kincset jelent.

Erről már beszéltem korábban, de az idén a gyakorlatban is elkezdjük ösztönözni a múltunk iránti tiszteletet – kreatív alkotással, valamint a fiatalok aktivizálásával a különböző műkedvelő egyesületek és kulturális intézetek keretében. Ennek során pedig azokat díjazzuk a leginkább, akik a legjobb terveket készítik el és a legnagyobb lépéseket teszik a cél érdekében.

Ez nem jelenti a fejlődés és a technológia elutasítását, hiszen ezek kulcsszerepet játszanak az életminőségünk előmozdításában. Azonban az identitását sem az ember, sem pedig a város nem építheti az újdonságok vak követésére. Fontos, hogy megőrizzük és megszilárdítsuk azokat az értékeket és tulajdonságokat, amelyek egyedivé és felismerhetővé tesznek bennünket. Éppen a hagyományok és az innovációk egyensúlyában rejlik a haladás és a fenntartható fejlődés igazi útja.

Büszkék vagyunk a kulturális szereplőinkre, akik saját területükön valamennyien kivételes munkát végeznek. Közülük mindenki egy értékes kövecskét képvisel gazdag helyi kultúránk mozaikjában.

Ugyanez vonatkozik a szlovén kultúra rünnepének idei kitüntetettjeire is.

Vannak köztük olyanok, akik hosszú évek odaadásával és fegyelmezett gyakorlással öntik előadásokba igyekvésüket és tudásukat, mások a szlovén nyelv és ének iránti odaadásukkal gazdagítják térségünket, megint mások pedig szabadidős tevékenységeikkel járulnak hozzá az értékek és kulturális örökségünk megőrzéséhez.

Lendván számos olyan személy él, akik kulturális és egyéb egyesületekben végzett tevékenységeikkel a nyelv, a szokások és a hagyományok megőrzéséről gondoskodnak. Ezzel nem csak településünk kulturális életét gazdagítják, hanem emberi széleslátásukat és szolidaritásukat is kifejezik.

Lendva Község jelentős pénzügyi forrásokat különít el a kultúra területén tevékenykedő intézmények és egyesületek zökkenőmentes működésére – teszi mindezt kulturális életünk gazdagítása, valamint a hagyományok átörökítése érdekében.

Pénzügyi forrásokat biztosítunk a kulturális jelentőséggel bíró és különböző alkotási folyamatoknak otthont adó létesítmények felújítására is. Hozzáláttunk Lendva egyik legszebb kulturális és műemlékvédelmi létesítményének, a könyvtárnak a felújításához. Hiszem, hogy még az idén elkezdődhet a Lendvai Zeneiskola melletti épület felújítása is, amely megkönnyíti majd az intézményben folyó munkát és kiváló feltételeket nyújt a gyermekek zenetanulásához. A hasonló projekteket a következő években is folytatni fogjuk.

*Valamennyiüknek, akik a kultúra területén alkotnak, szívből gratulálok a szlovén kultúra ünnepe alkalmából, és köszönöm a hozzájárulásukat.*

*Községi polgárainknak is gratulálok a holnapi ünnep kapcsán. Legyen kellemes és inspiráló az ünneplés!*

*Tisztelt Egybegyűltek!*

*Köszönöm a figyelmüket és sok-sok kulturális élményt kívánok Önöknek!*

***Janez Magyar*** *polgármester*